Opinii

Liviu Dragnea, şeful PSD, a făcut ce a promis în campania electorală:

- a majorat salariul minim pe economie, care înseamnă peste 100 de lei pe lună în plus pentru mai mult de o treime din angajaţi din România

- a majorat salariile din administraţia locală cu 20%, (de aproape trei ori mai mult decât majorările din sectorul privat) / poate aveţi şi voi părinţi care lucrează la stat

- a majorat salariile artiştilor cu 50% / sigur aveţi un cântăreţ sau un actor preferat

- a majorat punctul de pensie de la 910 lei la 1.000 lei / toţi aveţi bunici sau părinţi care sunt sau vor deveni pensionari

- a majorat bursele pentru studenţi / poate o treime protestaţi acum în piaţa şi de la 1 februarie veţi primi o bursă dublă

- a dat studenţilor călătorii gratis cu trenul / de ce să mai daţi bani la “naşi”

- a pregătit programe pentru susţinerea celor care vor să devină antreprenori / vă dă câteva mii de euro moca dacă începeţi o firmă

- vrea să construiască spitale şi autostrăzi / vrea ca medicii şi profesorii să câştige mai bine şi să nu mai plece din ţară / poate câţiva dintre voi vă regăsiţi în aceste categorii

- introduce prima chirie şi primul salariu care înseamnă bani pentru voi / sigur aţi putea fi printre beneficiarii acestor noi programe

- este adevărat că a scos plafonarea CAS, de care vor fi afectaţi poate 10.000 de salariaţi, dar avea nevoie de bani pentru a plăti celelalte lucruri

Dragnea, PSD, ALDE, Tăriceanu, Grindeanu au fost atât de generoşi cu voi, ca nicio altă guvernare. De ce protestaţi? De ce aţi ieşit în stradă?

Pentru nişte mici modificări la nişte coduri penale, care oricum nu vă afectează pe voi?

La câte miliarde de euro s-au furat din România, aceste modificări nu înseamnă nimic.

Şi oricum aceste modificări nu vă privesc pe voi, cei 300.000 care sunteţi în stradă în toată ţara.

Noi v-am dat, nu v-am luat, de ce v-aţi ridicat împotriva noastră?

De ce vreţi să daţi jos Guvernul (ales legitim)? De ce ne urâţi?

Nu puteţi să vă duceţi la culcare că e frig afara şi răciţi?

De ce nu înţelegeţi că aveam şi noi o problemă de rezolvat?

Ce e acela statul de drept? Spuneţi un preţ?

Altă întrebare!